संग्रहालय के बाहर लॉन में एक एमआई 4 हेलीकॉप्टर प्रदर्शित किया गया है जो 60 के दशक में काफी इस्तेमाल में था। 1971 तक एमआई 4 ने वायु सेना में परिवहन में अपनी बड़ी महत्वपूर्ण भूमिका निभाई थी। 1971 के युद्ध में बांग्लादेश के सिलहट क्षेत्र में इसने खूब उड़ाने भरी थीं। बांग्लादेश को आजाद कराने में एमआई 4 की भी भूमिका यादगार है। आगे आप यहां एनतनोव 32 ( एएन 32) विमान के प्रोपेलर को देख सकते हैं। इस विमान की भी वायु सेना के परिवहन में अहम भूमिका है। आज भी यह विमान वायुसेना की रीढ़ बना हुआ है। इसे खास तौर पर देश के हर हिस्से में सामान ढोने और लोगों को परिवहन में भी इस्तेमाल में लाया जाता है। यह एक डबल इंजन वाला विमान है जिसकी 100 से ज्यादा विमानों की खेप भारतीय वायुसेना के पास है। इसके पंखे में कुल 4 ब्लेड लगे होते हैं जो 5000 हार्स पावर की शक्ति से 1075 आरपीएम ( रोटेशन पर मिनट) की गति से घूमते हैं। यहां इजरायल से खरीदे गए अवाक्स विमान को भी शान से विराजमान देखा जा सकता है।